
Az adórés csökkentésének lehetőségei az adóhatósági ellenőrzés eszközeivel

Kulcsszavak: adómorál, adórés, adóelkerülés, adóellenőrzés, adóhatóság, ellenőrzési eszközök
A dolgozatom fő kérdése az, hogy a bizonyítási eszközök alkalmazási hatékonyságának hiánya, vagy pedig az adómorál csökkenése okozza a nagymértékű adórést Magyarországon, illetve ezen két tényező milyen együttes hatással rendelkezik. Célkitűzésem, hogy megvizsgáljam, milyen eredményesek a magyar adóellenőrzésben a bizonyítási eszközök, valamint, hogy ezeket hogyan lehetne hatékonyabbá tenni.
Ehhez először megvizsgálom a magyar adómorált, a fontosabb mutatók statisztikai elemzésén keresztül. Ezek után bemutatom az adóellenőrzés jogszabályi alapjait, majd pedig a bizonyítási eljárás során használt hagyományos és újszerű eszközöket vizsgálom meg.
A magyar eszközök bemutatása után kitérek két európai uniós tagállamra, az Egyesült Királyság és Ausztria gyakorlatára. Az Egyesült Királyságban megvizsgálom, hogy a precedens jogban hogyan alkalmazzák az adóellenőrzést. Ausztriában főleg az újszerű eszközöket jellemzem, amiket a magyar eszközökkel összehasonlítok.
A nemzetközi kitekintés végeztével bemutatom kérdőíves kutatásomat, amelyben adóréssel és adómorállal kapcsolatos kérdéseket tettem fel egy 119 főből álló embercsoportnak, annak érdekében, hogy kvantitatív módon is megvizsgálhassam feltételezéseim. A mintába tartoztak egyetemi, főiskolai hallgatók, alkalmazottak, vezetők és vállalkozók is.
Ennek eredményeképpen a dolgozatom végén összefoglalom a különböző tapasztalatokat, és ezen tapasztalatok alapján javaslatokat teszek a magyar bizonyítási eljárásban használt eszközök modernizálására, új eszközök bevezetésére.
A legfontosabb következtetések közé tartozik, hogy mint minden más területen, az adóellenőrzésben is egyre fontosabb a teljes körű információs technológia kiépítése, valamint a minél rövidebb időszakonkénti vizsgálat. Ezek bevezetéséhez segítségünkre lehet a külföldi adóellenőrzési gyakorlat, valamint egy olyan stratégia, amely biztosítja nem csak a rendszer bevezetését, hanem az ehhez szükséges módszertan implementálását és a rendszer folyamatos fenntartását.
 



